Innovatsion rivojlanish vazirining innovatsion o‘rinbosari ish boshladi

O‘zbekiston Respublikasi Innovatsion rivojlanish vazirligida vazir o‘rinbosari Otabek Nazirov boshqaruv kompaniyalari, investitsion va venchur kompaniyalari, shuningdek banklar va konsalting firmalari vakillari bilan uchrashuv o‘tkazdi. 
Uchrashuvda tadbirkorlik va innovatsiyalar sohasidagi istiqbolli loyihalarni moliyalashtirish mexanizmlari muhokama qilindi. Davra suhbati shaklida o‘tkazilgan tadbirda ishtirokchilar investitsion va boshqaruv kompaniyalarining rivojlanishiga to‘sqinlik qilayotgan muammolarni o‘rtaga tashladilar. 
Mazkur tadbir venchur fondlari, boshqaruv kompaniyalarini tashkil qilish hamda Innovatsion korxonalarga investitsiyalarni jalb etishning huquqiy mezonlari va tartiblari haqidagi me'yoriy-huquqiy loyihalarni tayyorlash bo‘yicha ishchi guruhi faoliyati doirasida o‘tkazildi.  
Uchrashuvda Orient Capital Management, Silk Capital, InfinBank, Avesta Investment Group, IFG Capital, Sentil, PWC kabi kompaniyalar vakillari ishtirok etdi. 
Ma'lumot uchun, Otabek Nazirov Innovatsion rivojlanish vaziri o‘rinbosari sifatida faoliyatini joriy yilning may oyidan boshladi. U monetar siyosat, bank tizimi, byudjyet siyosati, soliq tizimi, ijtimoiy xizmatlar, pensiya ta'minoti, qishloq va suv xo‘jaligini rivojlantirish, shuningdek demografiya va aholi bandligini tadqiq etish bo‘yicha innovatsion yechimlarni  ishlab chiqish va amaliyotga tatbiq qilish masalalari bilan shug‘ullanadi. 
Vazir o‘rinbosari sifatida faoliyatini boshlaguniga qadar Otabek Nazirov Londondagi Yevropa tiklanish va taraqqiyot bankida sanoat sektoriga investitsiyalarni kiritish bo‘limining bosh hududiy bankiri  lavozimida ishlagan. 
U sanoat, ko‘chmas mulk, farmatsevtika sanoati, kimyo, qurilish materiallari va xalq iste'moli mollari kabi iqtisodiyotning turli sohalariga  investitsiyalar kiritish bo‘iycha 50 dan ziyod loyihalarni ishlab chiqqan va moliyalashtirgan. 
Otabek Anvarovich Nazirov 1975 yili Toshkentda tug‘ilgan. AQShning Nyu-York shtatidagi Stouni-Bruk Davlat Universitetida makroiqtisodiyotchi mutaxassisligini egallagan. U turli yillari  AQShning GOLDMAN SACHS GROUP, Moskvadagi TROYKA DIALOG  va BANK MDM, Vashingtondagi THE AVACENT GROUP hamda Nyu-Yorkdagi JP MORGAN CHASE  kompaniyalarida ham faoliyat yuritgan.